b'\n_START_ARTICLE_\nSavusumu\n_START_PARAGRAPH_\nSavusumu eli smog (englanniksi smoke, \xe2\x80\x99savu\xe2\x80\x99 + fog, \xe2\x80\x99sumu\xe2\x80\x99) tarkoittaa etenkin suurkaupungeissa esiintyv\xc3\xa4\xc3\xa4 ilmansaaste-episodia, jonka aikana n\xc3\xa4kyvyys on huono ja saasteiden pitoisuudet voivat kohota vaaralliselle tasolle. Haihtuvat orgaaniset yhdisteet eli VOC-yhdisteet aiheuttavat yhdess\xc3\xa4 valokemiallisten hapettimien kanssa savusumun syntymisen. Savusumu \xc3\xa4rsytt\xc3\xa4\xc3\xa4 silmi\xc3\xa4 ja limakalvoja, rapauttaa maaleja ja kumia sek\xc3\xa4 tappaa kasveja.\n_START_SECTION_\nLontoo\n_START_PARAGRAPH_\nSmog-k\xc3\xa4site tuli tunnetuksi Lontoossa 1800-luvun lopulla. Pahimmillaan savusumu aiheutti 12\xc2\xa0000 ihmisen kuoleman vuonna 1952. Vuonna 1954 julistettiin puhtaan ilman kampanja, jonka seurauksena savua aiheuttavien (hiili) polttoaineiden polttaminen kiellettiin tietyill\xc3\xa4 alueilla kaupungissa. Nyky\xc3\xa4\xc3\xa4n Lontoon savusumu aiheutuu liikenteen p\xc3\xa4\xc3\xa4st\xc3\xb6ist\xc3\xa4, joskaan ei niin pahana kuin ennen.\n_START_SECTION_\nKiina\n_START_PARAGRAPH_\nIlmansaasteiden synnytt\xc3\xa4m\xc3\xa4 savusumu on ollut pitk\xc3\xa4\xc3\xa4n vakava ongelma Kiinassa. Saasteiden on arvioitu aiheuttavan Kiinassa vuosittain puoli miljoonaa ennenaikaista kuolemaa. Syksyll\xc3\xa4 2013 Kiina julkisti toimintasuunnitelman ilmansaasteiden v\xc3\xa4hent\xc3\xa4miseksi sen j\xc3\xa4lkeen kun Pekingi\xc3\xa4 ja monia muita Kiinan kaupunkeja oli peitt\xc3\xa4nyt poikkeuksellisen paksu savusumu.'